# Valsts akciju sabiedrības „Elektronisko sakaru direkcija” elektronisko sakaru tīklu ierīkošanas projektu akceptēšanas un būvniecības projektu saskaņošanas izcenojumu metodika

1. Valsts akciju sabiedrības „Elektronisko sakaru direkcija” (turpmāk - Direkcija) nodrošina publisko elektronisko sakaru tīklu un valsts privāto elektronisko sakaru tīklu (turpmāk – EST) tehnisko projektu reģistrāciju, EST ierīkošanas projektu un būvprojektu izskatīšanu, akceptējot vai noraidot publisko elektronisko sakaru tīklu ierīkošanas tehniskos projektus un saskaņojot elektronisko sakaru tīklu būvprojektos vājstrāvu sadaļu, kā arī nodrošinot elektronisko sakaru tīklu ierīkošanu un būvniecību reglamentējošo normatīvo aktu ievērošanu, kas ietver administratīvas un tehniskās procedūras: elektronisko sakaru tīklu tehnisko projektu un to iesniegumu izskatīšanu, saskaņošanu vai akceptēšanu, konsultāciju sniegšanu elektronisko sakaru tīklu komersantiem un projektētājiem par veiksmīgāko tehnisko risinājumu pielietošanu u.c.

2. Cenrāža metodikas izstrādē pielietoti ar Direkcijas funkcijām elektronisko sakaru tīklu ierīkošanas un būvniecības jomā saistītie normatīvie akti- Elektronisko sakaru likuma normas par publisko elektronisko sakaru tīklu ierīkošanu un būvniecību, Ministru kabineta 2011.gada 01.marta noteikumi Nr.166 „Elektronisko sakaru tīklu ierīkošanas un būvniecības kārtība” un 2006.gada 04.aprīļa Ministru kabineta noteikumi Nr.257 „Noteikumi par Latvijas būvnormatīvu LBN 262-05 „Elektronisko sakaru tīkli”.

## 3. Metodika nosaka kārtību, kādā tiek aprēķināti Direkcijas sniegto publisko maksas pakalpojumu izcenojumi par elektronisko sakaru tīklu ierīkošanas tehnisko projektu izskatīšanu un akceptēšanu un būvprojektu izskatīšanu un saskaņošanu.

4. Publiskie maksas pakalpojuma izcenojumi ietver visas izmaksas, kuras rodas Direkcijai, sniedzot pakalpojumus elektronisko sakaru tīklu ierīkošanas tehnisko projektu izskatīšanā un akceptēšanā un būvprojektu izskatīšanā un saskaņošanā, nodrošinot pakalpojumu pieejamību un veicot citus darbus, kas uzdoti kā tiešie darba pienākumi personām, kas iesaistītas pakalpojuma sniegšanā un pieejamības nodrošināšanā.

5. Konkrētā publiskā maksas pakalpojuma izcenojums ir pamats publiskā pakalpojuma bāzes cenas (tarifa) noteikšanai.

6. Maksas pakalpojumu izcenojumu pamats ir izmaksu bāze: Direkcijas attaisnoto izmaksu summa elektronisko sakaru tīklu ierīkošanas tehnisko projektu izskatīšanas un akceptēšanas un būvprojektu izskatīšanas un saskaņošanas pakalpojumu sniegšanai un pieejamības nodrošināšanai. Attaisnoto izmaksas veido tiešās izmaksas un netiešās izmaksas.

**Ib = Tizm. + Nizm.** , kur

**Ib** – izmaksu bāze,

**Tizm**. – tiešās izmaksas ir publiskā pakalpojuma sniegšanas plānotās izmaksas;

 **Nizm**. – netiešās izmaksas, jeb tās publiskā pakalpojuma sniegšanas plānotās izmaksas (pirmais tarifa pārskata cikla gads), kas ir daļa no plānotajām Direkcijas kopējiem administrācijas un Direkcijas kopējo struktūrvienību uzturēšanas izmaksām.

7. Tiešās izmaksas (**Tizm**) aprēķina, izmantojot sekojošu formulu:

**Tizm = (B + S + C + D + No + F)**, kur

**B** – Direkcijas darbinieka (darbinieku, struktūrvienības) atalgojums, kuri sniedz attiecīgo publisko maksas pakalpojumu un/vai nodrošina to pieejamību un/vai veic citus darbus, kas uzdoti kā tiešie darba pienākumi saistībā ar pakalpojuma sniegšanu. Plānoto atalgojumu veido procesā iesaistīto darbinieku skaits, viņu izlietotais darba laiks un darba samaksa (gadā);

**S** – valsts sociālās apdrošināšanas obligātās iemaksas, kuras aprēķina atbilstoši normatīvajos aktos noteiktajai kārtībai plānojamā finanšu gadā, vai, ja tas izcenošanas brīdī nav zināms, izcenojuma sagatavošanas gadā;

**C** – komandējumu un dienesta braucienu izdevumi, kas tieši saistīti ar attiecīgā maksas pakalpojuma sniegšanu un/vai tā pieejamības nodrošināšanu un/vai citiem darbiem, kas uzdoti kā tiešie darba pienākumi personām, kas iesaistītas pakalpojuma sniegšanā;

**D** – samaksa par pakalpojumiem un materiālu, energoresursu, ūdens un mazvērtīgā inventāra iegādes, IT ekspluatācijas izmaksas un citu materiālo izmaksu summa, kurā izmaksas paredz tādā apmērā, lai nodrošinātu organizācijas veiktspēju sniegt publisko pakalpojumu un/vai nodrošināt to pieejamību, un/vai veikt citus darbus, kas uzdoti kā tiešie darba pienākumi personām, kas iesaistītas pakalpojumu sniegšanā;

**No** - organizācijai noteiktie nodokļu maksājumi, izņemot nodokļus un obligātos maksājumus no darba algas;

**F** – to pamatlīdzekļu nolietojuma summa un nemateriālo ieguldījumu vērtības norakstījums, kurus izmanto maksas pakalpojumu sniegšanā, un/vai tā pieejamības nodrošināšanai un/vai citiem darbiem, kas uzdoti kā tiešie darba pienākumi personām, kas iesaistītas pakalpojuma sniegšanā. Ja pakalpojuma sniegšanai un/vai tā pieejamības nodrošināšanai un/vai citiem darbiem, kas uzdoti kā tiešie darba pienākumi personām, kas iesaistītas pakalpojuma sniegšanā nepieciešams iegādāties papildus pamatlīdzekļus, izdevumos iekļauj arī plānoto pamatlīdzekļu nolietojuma summu. Pamatlīdzekļu nolietojumu aprēķina, vadoties no starptautiskiem grāmatvedības standartiem un uzņēmumā pieņemtās politikas.

8. Netiešās izmaksas (**Nizm**) aprēķina, izmantojot šādu formulu:

**Nizm = AP \* k**, kur

**AP –** plānotās administrācijas un plānotās Direkcijas kopējo struktūrvienību uzturēšanas izmaksas, kuri nodrošina Direkcijas vispārējo darbību, lai attiecīgie darbinieki varētu sekmīgi sniegt publisko pakalpojumu;

**k –** proporcija, kas raksturo, kādu daļu no kopējām plānotajām administrācijas un kopējo struktūrvienību uzturēšanas izmaksām ir plānots attiecināt uz konkrētā publiskā pakalpojuma sniegšanu. To rēķina konkrētā publiskā pakalpojuma sniegšanā tieši iesaistīto darbinieku plānotos uzturēšanas izdevumus (gadā) izdalot ar visos Direkcijas pakalpojumos tieši iesaistīto darbinieku uzturēšanas izdevumiem (gadā).

9. Konkrētā publiskā maksas pakalpojuma izcenojuma aprēķinam izmanto šādu formulu:

**Ik = Ib** \* **Kk**, kur

 **ΣSk**

**Ik** – publiskā maksas pakalpojuma izcenojums;

**Ib** – izmaksu bāze;

**ΣSk** – salīdzināmo pakalpojumu skaits kopā;

**Kk** – konkrētā pakalpojuma salīdzināšanas koeficients.

10.Salīdzināšanas koeficientu konkrētajam pakalpojumam aprēķina, izmantojot šādu formulu:

**Kk = Gk \*Hk**, kur

**Kk** – konkrētā pakalpojuma salīdzināšanas koeficients;

**Gk** – laika koeficients. Laika koeficients ir kvalificētu ekspertu patērētais laiks pārbaudot un izvērtējot projektu relatīvā attiecībā pret projektu izskatīšanas patērēto laiku.

**Hk** – sarežģītības koeficients. Sarežģītības koeficients norāda darba sarežģītību un darba izpildei nepieciešamo kompetenci, kvalificētu ekspertu kompetence (izglītība, pieredze), izmantotie tehniskie resursi.

11. Tarifu diferenciācijai tiek izmantoti laika koeficients (**Gk**) un sarežģītības koeficients (**Hk**). Koeficienta lielums tiek noteikts katram pakalpojumam atsevišķi, ņemot vērā, laika ietilpības un kvalifikācijas nepieciešamību.

12. Pakalpojumam piemērotie tarifu diferenciācijas koeficienti:

| Pakalpojums | Laika koeficients (**Gk**) | Sarežģītības koeficients (**Hk**) |
| --- | --- | --- |
| Elektronisko sakaru būvju tehniskais projekts | 0,2 | 2 |
| Mobilo sakaru bāzes stacijas ierīkošanas projekts | 0,3 | 3 |
| Piekārto kabeļu tīklu ierīkošanas projekts | 0,5 | 4 |
| Elektronisko sakaru vienkāršotā inženiertīklu pievadu tehniskā shēma | 0,3 | 1 |
| Elektronisko sakaru iekšējo inženiertīklu tehniskā shēma. | 0,2 | 2 |
| Antenu un radioiekārtu ierīkošanas projekts | 0,2 | 1 |
| Sakaru kabeļu ieguldīšanas projekts esošajā kabeļu kanalizācijā vai sakaru iekārtu izvietošanas projekts iekārtu konteinerā | 0,1 | 1 |
| Elektronisko sakaru tīklu pieņemšana ekspluatācijā | 0,5 | 1 |
| Projekta atkārtota izskatīšana | 0,2 | 0,5 |

Diferenciācijai izmantotā sarežģītības koeficienta (**Hk**) lieluma novērtēšanas skaidrojums:

**Hk** = 1 (pamatkoeficients) tiek piemērots, ja tiek veikti sekojoši darbi un pārbaudes tehniskā projekta dokumentācijā un rasējumos - reģistrācija datu bāzē, paskaidrojuma raksts; tehniskais risinājums; inženiertehniskie saskaņojumi; īpašnieku saskaņojumi; sertifikāti; komisija darbs; konsultācijas;

**Hk** = 2 tiek piemērots, ja tiek veiktas papildus pārbaudes tehniskā projekta dokumentācijā un rasējumos - esošās situācijas novērtēšana, minimālo attālumu pārbaude, estētiskā risinājuma pārbaude, neizmantoto tīklu demontāžas shēmu pārbaude/kontrole;

**Hk** = 3 tiek piemērots, ja tiek veiktas papildus pārbaudes tehniskā projekta dokumentācijā un rasējumos - konstrukciju risinājumu ekspertīze, elektroapgādes un zemējuma nodrošināšanas risinājumu pārbaude, jumta klājumu aizsardzības pārbaude, tīkla aizsardzības risinājumi;

**Hk** = 4 tiek piemērots, ja tiek veiktas papildus pārbaudes tehniskā projekta dokumentācijā un rasējumos - paplašināta īpašnieku saskaņojumu pārbaude, paplašināta tehnisko risinājumu izvērtēšana, paplašināta esošās situācijas novērtēšana;

**Hk** = 0,5 tiek piemērots, ja tiek veikta atkārtota dokumentu izvērtēšana un pārbaude, ņemot vērā iepriekš izvērtētās nepilnības.

13.Salīdzināmo pakalpojumu skaitu (**Sk**) aprēķina izmantojot šādu formulu:

**Sk = Pk \* Kk,** kur

**Sk –** konkrētā pakalpojuma salīdzināmo skaits;

**Pk** – ar iepriekšējo gadu statistiku pamatots plānotais pakalpojuma skaits;

**Kk -** konkrētā pakalpojuma salīdzināšanas koeficients.

14. Publisko maksas pakalpojumu tarifus (cenrādi) pārskata gadījumos, ja būtiski mainījušās tiešās vai netiešās izmaksas, kuras veido publisko maksas pakalpojuma izcenojumu, kā arī citu objektīvu apsvērumu dēļ.

15.Tarifus pieņem un apstiprina LR normatīvo aktu noteiktajā kārtībā.

Vīza:

Vides aizsardzības

un reģionālās attīstības ministrs R.Vējonis

Valsts sekretārs G.Puķītis

25.10.2011 12:16

1145

Uģis Lapiņš

Vides aizsardzības un reģionālās

attīstības ministrijas Juridiskā departamenta

direktora vietnieks

tālr.67026909; ugis.lapins@varam.gov.lv

Katrīna Hohberga

VAS „Elektronisko sakaru direkcija”

vecākā juriste

tālr.: 67333034

katrina.hohberga@esd.lv